আমার দেখাদেখি দীনেশ ভাইয়া আর বিনয় লাফিয়ে নামল। মেয়েটা পথ দেখিয়ে নিয়ে চলল। খাদ বেয়ে ক্ষিপ্র শ্বাপদের মতো তরতরিয়ে নিচে নামছে মেয়েটি। জঙ্গলের গাছগাছালির মধ্যেও রাস্তা চিনতে কোনো অসুবিধা হচ্ছে না ওর। পেছনে গুলি আর বোমার শব্দ ক্রমাগত ফিকে হয়ে আসছে। আমরা যে ঘরটায় ছিলাম সেটা এখন পুরোটাই দাউদাউ করে জ্বলছে। ধোঁয়াগুলো পাক খেয়ে রাতের আকাশে ছড়িয়ে পড়তে পড়তে মানবসভ্যতার লোলুপ রসনার বিস্তৃতি জানান দিচ্ছে। কোথায় যাচ্ছি জানিনা। কত রাত তাও বুঝতে পারছি না। মেয়েটিকে অনুসরণ করতে হবে এইটুকুই জানি। জঙ্গলের জীবজন্তু পশুপাখি গোলাগুলির শব্দে নিঃশব্দে রয়েছে। সভ্য মানুষ বরাবরই তাদের অশান্তির কারণ। ঘন্টা দেড়েক হেঁটেছি মনে হয়। একফালি চাঁদের আলোয় অদূরে দেখা যাচ্ছে নীলচে-কালো রঙা কয়েকটা বাড়ি। একটা ছোটো গ্রাম। আমরা মেয়েটার পেছন পেছন গ্রামে এসে পৌঁছলাম। মাঝখানে গোল ফাঁকা জায়গা আর সেই জায়গা ঘিরেই দশ-বারোটা ঘর। ঘর মানে খোলার ছাদ আর মাটির দেওয়াল। এরকমই একটা ঘরের সামনে এসে দরজার কড়া নাড়ল মেয়েটা। -”কৌন?”এক বয়স্ক মহিলার কন্ঠস্বর। হিসহিসে গলায় বলল মেয়েটি, “ম্যায় হু , জানকী?”